Der vil være et gyldent skær over Aalborg, når byen fra 23. til 26. juni er vært for den første DM-uge nogensinde. I samarbejde med Danmarks Idrætsforbund skal Aalborg Kommune lægge vand, asfalt og baner til danmarksmesterskaberne i over 50 forskellige sportsgrene. I alt vil der blive kåret over 180 danmarksmestre i løbet af de fire dage, DM-ugen varer. - Det er en kæmpe ære for os at være den første værtsby for en så stor og omfattende sportsevent. DM-ugen bliver et perfekt udstillingsvindue for de mange forskellige sportsgrene, men også for Aalborg som by, siger Thomas Kastrup-Larsen (S), der er borgmester i Aalborg Kommune. - Idræt og sport er en vigtig del af Aalborgs DNA 28 specialforbund deltager i DM-ugen, hvor der blandt andet vil blive afholdt danmarksmesterskaber i atletik, dart, landevejscykling, sejlsport og tennis. - Som tilskuer vil du opleve kendte danske sportsstjerner i klassiske discipliner som for eksempel cykling, tennis og atletik, men du vil også stifte bekendtskab med for eksempel DM i stand up paddle, rugby og klatring, som du muligvis aldrig har set tidligere, siger Hans Natorp, der er formand for Danmarks Idrætsforbund. Aalborg Kommune er ikke bare vært for DM-ugen i år, hvor den afholdes for første gang nogensinde, men også i 2023. - Idræt og sport er en vigtig del af Aalborgs DNA. Aalborg har stolte traditioner som idræts- og sportskommune, hvor fællesskab og foreningsliv altid har stået højt på dagsordenen, siger Thomas Kastrup-Larsen. Konkurrencer finder sted i hele byen Konkurrencerne vil finde sted forskellige steder i og omkring Aalborg. Der bliver længdespring på havnefronten, wakeboard i Østre Havn, roning på Limfjorden og udspring fra Limfjordsbroen. Kulturhuset Nordkraft vil huse konkurrencer i dans og dart, og målstregen i cykelløbet bliver midt i Aalborg Centrum. Her vil det blandt andet blive afgjort, hvem der skal køre i Dannebrogstrikoten under Tour de France. - Aalborgs værtskab kan forhåbentlig skabe nytænkning i brugen af faciliteter og også være med til at styrke sammenholdet i foreningerne, hvilket alt sammen er tiltrængt efter en lang periode med nedlukninger og begrænsninger på grund af covid-19, siger Jes Lunde (RV), som er rådmand for Sundhed og Kultur i Aalborg Kommune.

Opsummering:
Aalborg er i juni vært for den første DM-uge nogensinde. Der er mere end 50 forskellige sportsgrene på programmet, og over 180 guldmedaljer vil blive uddelt.